### Beslutning

Godkendt.

### Sagsfremstilling

## Resume og sagens baggrund

Kalundborg Kommune har modtaget et projektforslag fra [adresse] om fjernvarmeforsyning af nyt hovedkvarter til Novo Nordisk på [adresse] i Kalundborg. Projektet har været i høring, og administrationen anbefaler, at det godkendes.

## Indstillinger

Chefen for Plan, Byg og Miljø indstiller, at projektforslag for fjernvarmeforsyning af nyt hovedkvarter for Novo Nordisk på [adresse] i Kalundborg godkendes.

## Behandling

Teknik- og Miljøudvalget.

## Sagsfremstilling

Området hvor Novo Nordisk hovedkvarteret skal opføres er beliggende i et område, der ikke er udlagt til fjernvarmeforsyning, men da der er fjernvarmeforsyning i nærheden og bygherre ønsker tilslutning til fjernvarme, er der udført beregninger, hvor der sammenlignes mellem varme fra en varmepumpe og fjernvarmeforsyning, svarende til hvad der gælder for blokvarmecentraler, der er beliggende i et fjernvarme-forsynet område.

Projektet er beliggende udenfor – men tæt opad – eksisterende fjernvarme-forsyningsområde og har et effektbehov på 450 kW, og er derfor jf. varmeforsyningsloven en blokvarmecentral, da effektbehovet er over 250 kW.

Baseret på et forventet varmebehov i kontorbyggeriet på ca. 45 kWh/m² udgør det samlede varmebehov 592 MWh/år for et opvarmet areal oplyst til 13.120 m².

Hertil kommer der et anslået varmetab på ca. 44 MWh/år, hvorefter det samlede øgede varmebehov udgør ca. 637 MWh/år.

Til sammenligning udgjorde det samlede varmebehov i forsyningsområdet i Kalundborg i 2022 ca. 229.000 MWh (inklusive ledningstab). Udvidelsen fra det nye kontorbyggeri udgør således ca. 0,3 % af Kalundborg forsynings samlede salg.

Den samfundsøkonomiske analyse viser en positiv difference på ca. 3,3 millioner kroner, svarende til ca. 37% omkostningerne af referencen som er varmepumper.

Projektforslaget har i overensstemmelse med lovens bestemmelser været fremlagt for interessenter. Der er ikke modtaget bemærkninger.

## Økonomiske konsekvenser

Ingen.